ነገር ግን ከዝግጅት መጠናቀቅ በኋላ ካውንስሉ በይፋ የአክሲዮን ገበያ የማደራጀት ሥራውን ለመጀመር ሲንደረደር፣ አንድ ያልተጠበቀ ነገር አጋጠማቸው፡፡ ‹‹ፕሮጀክቱን በይፋ ለማስጀመር ያለመው ካውንስሉ የወቅቱን የገንዘብና ኢኮኖሚ ሚኒስትር አቶ ሱፊያን አሕመድን በክብር እንግድነት ጋበዘ፤›› የሚሉት አቶ ኤርሚያስ፣ ምላሹ ያልተጠበቀ ነበር ይላሉ፡፡ ‹‹የተጀመረው የአክሲዮን ገበያ ምሥረታ ሕገወጥ እንደሆነ ተነገረን፤›› ይላሉ አቶ ኤርሚያስ፡፡ በኋላ ላይ ግን መንግሥት ተቆጣጣሪ አካል አደራጅቶ እስኪጨርስ ድረስ እንዲታገሱ ተነግሯቸው የፕሮጀክቱን ዶክመንቶቹ ወደ መደርደርያ ከመለሷቸው ሃያ ዓመታት መቆጠራቸውን አቶ ኤርሚያስ ያብራራሉ፡፡ ‹‹በጣም የሚገርመው ጉዳይ በቅጡ ቁጥጥር በማይደረግበት ሁኔታ የመጀመርያ ደረጃ የአክሲዮን ሽያጭ በተፈቀደበት አገር ላይ እንዲሁም ኢንቨስተሮችና አክሲዮን ገዢዎች በዚህ ምክንያት ገንዘባቸውን እያጡ፣ የራሱ የሆነ ጥብቅ የቁጥጥር ሥርዓት ያለው ሁለተኛ ደረጃ ገበያን (አክሲዮን ኤክስቼንጅ ገበያን) መከልከል ለምን አስፈለገ?፤›› ሲሉ የሚከራከሩት አቶ ኤርሚያስ፣ በቀረው ዓለም ‹‹ያልተለመዱ›› አሠራር መሆኑን ያመለክታሉ፡፡
